SKRIFTLIG FORESPØRGSEL E-0356/02

af Herbert Bösch (PSE) til Rådet

(14. februar 2002)

Om: Finansiering af EU-konventet

Den 28. februar 2002 vil konventet om den institutionelle reform for første gang holde møde. I medierne drøftes pt. udgifterne, som konventet medfører. I Agence Europe af 28. januar 2002 meddeles det, at Rådet er blevet enig om, at udgifterne til konventet vil udgøre 10,5 mio. EUR. I andre udgaver er der tale om omfattende udgifter til materiel som indretningen af et kabinet, udsendelse af tjenestemænd, indretning af kontorer osv.

Hvor højt anslår Rådet udgifterne til konventet?

Hvor meget har tidligere EU-konventer af denne størrelsesorden kostet?

Konventets formand, Giscard d'Estaing, skal have et selvstændigt kabinet. Har dette været normal praksis ved andre EU-konventer? Hvor mange kabinetsmedlemmer skal kabinettet bestå af? Hvor store vil de finansielle udgifter hertil være?

Konventets formand og hans næstformænd skal nu modtage vederlag i stedet for løn. Hvilken budgetramme er blevet fastlagt for formanden og hvilken for næstformændene? Er der planer om yderligere vederlag? Er Giscard d'Estaings vederlag forenelig med hans andre indtægter?

Hvilke forslag kan Rådet fremsætte, for af de finansielle udgifter til konventet bliver så lave som muligt?

Svar

(30. september 2002)

De spørgsmål, det ærede parlamentsmedlem stiller, henhører egentlig ikke under Rådets ansvar; svarene på flere af spørgsmålene fremgår dog af officielle dokumenter, der er offentligt tilgængelige, nemlig:

a) afgørelse af 21. februar 2002 truffet af repræsentanterne for medlemsstaternes regeringer, forsamlet i Rådet, om oprettelse af en fond til finansiering af Konventet om Den Europæiske Unions Fremtid og om finansforskrifter for forvaltningen af denne fond

b) Europa-Parlamentets betænkning 311 084 af 25. februar 2002 om forslag til tillægs- og ændringsbudget nr. 1/2002

c) den interinstitutionelle aftale mellem Parlamentet, Rådet og Kommissionen om finansieringen af Konventet om Den Europæiske Unions fremtid

d) budgettet for fonden til finansiering af konventet for regnskabsåret 2002, der blev vedtaget på medlemsstaternes konference den 18. april 2002(1).

Dokumentet i punkt b) nævner et overslag på 10,5 mio. EUR udarbejdet af Rådets Generalsekretariat; dette beløb udgør de samlede forventede udgifter til konventet for 2002, bortset fra en stor del af infrastrukturudgifterne, som institutionerne påtager sig; betænkningen indeholder også en oversigt, der viser den principielle fordeling af de forskellige udgifter mellem institutionerne, regeringerne og de nationale parlamenter, herunder i kandidatlandene.

Det hedder således i nævnte dokument, at Konventet om Europas fremtid har intet fortilfælde og at Konventet må råde over sit eget budget .

Formanden for konventet har i den periode, konventet varer, et kabinet på to personer til sin rådighed (den ene af disse personer stillet til rådighed af Generalsekretariatet for Rådet, den anden af en EU-medlemsstats regering); disse to personer skal navnlig, men dog ikke udelukkende, stå for hans program samt for tilrettelæggelsen af møderne.

Formanden og næstformændene modtager ikke noget vederlag, men får et fast beløb til dækning af deres udgifter ved udøvelsen af deres opgaver i forbindelse med konventet.

Rådet får ligesom Europa-Parlamentet og Kommissionen regelmæssigt forelagt en rapport om gennemførelsen af konventets budget i overensstemmelse med reglerne for forvaltningen heraf.

(1) EFT L 123 af 9.5.2002, s. 40.